CELEX: 
Language: el
Date: 2017-08-21 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΟΔΗΓΙΑ (EE) …/… ΤΗΣ ΕΠΙΤΡΟΠΗΣ για την τροποποίηση, με σκοπό την προσαρμογή στην επιστημονική και τεχνική πρόοδο, του παραρτήματος IΙΙ της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου, όσον αφορά εξαίρεση για το κάδμιο σε διόδους φωτοεκπομπής (LED) μετατροπής χρώματος προς χρήση σε συστήματα απεικόνισης

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η παρούσα κατ’ εξουσιοδότηση οδηγία της Επιτροπής τροποποιεί, για τους σκοπούς της προσαρμογής στην τεχνική πρόοδο, το παράρτημα ΙΙΙ της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό (αναδιατύπωση)
                  1
                (RoHS 2) όσον αφορά εξαίρεση για ειδικές εφαρμογές που περιέχουν κάδμιο.
            
            
               Η οδηγία RoHS 2 περιορίζει τη χρήση ορισμένων επικίνδυνων ουσιών σε ηλεκτρικό και ηλεκτρονικό εξοπλισμό, όπως προβλέπεται στο άρθρο 4. Η εν λόγω πράξη άρχισε να ισχύει από τις 21 Ιουλίου 2011.
            
            
               Οι ουσίες που υπόκεινται σε περιορισμό απαριθμούνται στο παράρτημα II της RoHS 2· ενώ ο περιορισμός του μολύβδου, του υδραργύρου, του καδμίου, του εξασθενούς χρωμίου, των πολυβρωμοδιφαινυλίων και των πολυβρωμοδιφαινυλαιθέρων βρίσκεται ήδη σε ισχύ, ο περιορισμός του φθαλικού δις(2-αιθυλεξυλίου) (DEHP), του φθαλικού βενζυλίου βουτυλίου (BBP), του φθαλικού διβουτυλίου (DBP) και του φθαλικού διισοβουτυλίου (DIBP) θα ισχύει από την 22α Ιουλίου 2019. Τα παραρτήματα III και IV της RoHS 2 παραθέτουν τα υλικά και τα κατασκευαστικά στοιχεία ηλεκτρικού και ηλεκτρονικού εξοπλισμού (ΗΗΕ) για ειδικές εφαρμογές οι οποίες εξαιρούνται από τον περιορισμό χρήσης ουσιών του άρθρου 4 παράγραφος 1 της RoHS 2.
            
            
               Το άρθρο 5 περιέχει διατάξεις για την προσαρμογή των παραρτημάτων III και IV στην επιστημονική και τεχνική πρόοδο (προσθήκη, ανανέωση, τροποποιήσεις και ανάκληση εξαιρέσεων). Σύμφωνα με το άρθρο 5 παράγραφος 1 στοιχείο α), στα παραρτήματα III και IV προστίθενται εξαιρέσεις μόνο εφόσον η προσθήκη δεν αποδυναμώνει την προστασία του περιβάλλοντος και της υγείας που παρέχεται από τον κανονισμό (ΕΚ) αριθ. 1907/2006
                  2
                και εφόσον συντρέχει μια από τις ακόλουθες προϋποθέσεις: η εξάλειψη ή υποκατάστασή τους με αλλαγές στον σχεδιασμό ή με υλικά και κατασκευαστικά στοιχεία που δεν απαιτούν τη χρησιμοποίηση υλικών ή ουσιών που αναφέρονται στο παράρτημα II είναι επιστημονικώς ή τεχνικώς ανέφικτη· δεν διασφαλίζεται η αξιοπιστία των υποκατάστατων· ή οι συνολικές αρνητικές επιπτώσεις της υποκατάστασης για το περιβάλλον, την υγεία και την ασφάλεια των καταναλωτών ενδέχεται να είναι σημαντικότερες από τα συνολικά οφέλη της για το περιβάλλον, την υγεία και την ασφάλεια των καταναλωτών.
            
            
               Επιπροσθέτως, το άρθρο 5 παράγραφος 1 προβλέπει ότι η Ευρωπαϊκή Επιτροπή (η Επιτροπή) περιλαμβάνει στους καταλόγους των παραρτημάτων III και ΙV υλικά και κατασκευαστικά στοιχεία ΗΗΕ για ειδικές εφαρμογές μέσω κατ’ εξουσιοδότηση πράξεων σύμφωνα με το άρθρο 20. Το άρθρο 5 παράγραφος 3 και το παράρτημα V καθορίζουν τη διαδικασία υποβολής αιτήσεων για τη χορήγηση, την ανανέωση ή την ανάκληση εξαίρεσης.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Από τη δημοσίευση της RoHS 2, η Επιτροπή έχει λάβει πολλά
                  3
                αιτήματα από οικονομικούς φορείς, σύμφωνα με τις διατάξεις του άρθρου 5 παράγραφος 3 και του παραρτήματος V, τόσο για τη χορήγηση νέων εξαιρέσεων όσο και για την ανανέωση υφιστάμενων εξαιρέσεων.
            
            
               Η υφιστάμενη εξαίρεση 39 στο παράρτημα ΙΙΙ επιτρέπει τη χρήση καδμίου σε ορισμένες διόδους φωτοεκπομπής (LED) μετατροπής χρώματος προς χρήση σε εφαρμογές φωτισμού και απεικόνισης. Το κατασκευαστικό στοιχείο μετατροπής χρώματος των LED αποτελείται από κάδμιο που περιέχει κβαντικές κουκίδες. Η Επιτροπή έλαβε αίτηση ανανέωσης της εξαίρεσης 39 του παραρτήματος III τον Δεκέμβριο του 2012, καθώς και σχετική αίτηση ειδικά για τις κβαντικές κουκίδες καδμίου σε οθόνες τον Μάιο του 2013. Οι υπηρεσίες της Επιτροπής αποφάσισαν να εξετάσουν και τις δύο αιτήσεις σε κοινή αξιολόγηση. Παρόλο που η προηγούμενη ημερομηνία λήξης της εξαίρεσης 39 ήταν η 1η Ιουλίου 2014, σύμφωνα με τις απαιτήσεις της οδηγίας RoHS (άρθρο 5 παράγραφος 5 δεύτερο εδάφιο), η εξαίρεση εξακολουθεί να ισχύει έως ότου η Επιτροπή αποφασίσει επί της αίτησης ανανέωσης.
            
            
               Σε συνέχεια των αιτήσεων ανανέωσης που υποβλήθηκαν το 2012 και το 2013, η Επιτροπή εξέδωσε κατ’ εξουσιοδότηση οδηγία τον Ιανουάριο του 2015
                  4
               . Ωστόσο, το Ευρωπαϊκό Κοινοβούλιο διατύπωσε αντίρρηση σχετικά με την κατ’ εξουσιοδότηση οδηγία της Επιτροπής: στο ψήφισμά του
                  5
                της 20ης Μαΐου 2015, το Ευρωπαϊκό Κοινοβούλιο βάσισε την αντίρρησή του κυρίως στις εξελίξεις που σημειώθηκαν στην αγορά κατόπιν της διεξαγωγής της αξιολόγησης της Επιτροπής, καθώς τον Μάρτιο του 2015 διατέθηκε στην αγορά εξοπλισμός με κβαντικές κουκίδες χωρίς κάδμιο, και ζήτησε από την Επιτροπή να επαναξιολογήσει την απόφασή της. Κατά συνέπεια, η Επιτροπή διενέργησε νέα αξιολόγηση, όπως απαιτείται από την οδηγία, με τη βοήθεια εξωτερικών συμβούλων και μέσω νέων διαβουλεύσεων με τα ενδιαφερόμενα μέρη. Η νέα επιστημονική και τεχνική αξιολόγηση ολοκληρώθηκε τον Ιούνιο του 2016
                  6
               . Περαιτέρω διαβουλεύσεις με τα κράτη μέλη πραγματοποιήθηκαν κατά τη διάρκεια συνάντησης εμπειρογνωμόνων στις 1 και 2 Σεπτεμβρίου 2016, η οποία συμπεριλάμβανε και παρουσιάσεις από τους αιτούντες και τα ενδιαφερόμενα μέρη που επηρεάζονται περισσότερο. Σύμφωνα με τις κατευθυντήριες γραμμές για τη βελτίωση της νομοθεσίας, το σχέδιο κατ’ εξουσιοδότηση πράξης δημοσιεύτηκε στη διαδικτυακή πύλη για τη βελτίωση της νομοθεσίας για τέσσερις εβδομάδες, προς σχολιασμό από το κοινό. Ελήφθησαν δέκα παρατηρήσεις, οι επτά εκ των οποίων υποστήριζαν την παράταση της εξαίρεσης για τις οθόνες, ενώ δύο αντιτίθεντο στην παράταση αυτή. Συνεπώς, έχουν πραγματοποιηθεί όλες οι απαραίτητες ενέργειες σύμφωνα με το άρθρο 5 παράγραφοι 3 έως 7. Το Συμβούλιο και το Κοινοβούλιο ενημερώθηκαν σχετικά με όλες τις δραστηριότητες.
            
            
               Οι κβαντικές κουκίδες είναι μια τεχνολογία η οποία είναι διαθέσιμη στην αγορά και η οποία, όπως και άλλες ανταγωνιστικές τεχνολογίες, αναμένεται να αντικαταστήσει παλαιότερα σχέδια μετατροπής χρώματος σε πολλές εφαρμογές στο εγγύς μέλλον. Η επιστημονική και τεχνική αξιολόγηση του Ιουνίου 2016 έδειξε ότι η χρήση κβαντικών κουκίδων με βάση το κάδμιο σε οθόνες με υψηλότερες επιδόσεις από άποψη χρωματικού φάσματος έχει συνολικές θετικές επιπτώσεις στο περιβάλλον, λόγω της χαμηλότερης κατανάλωσης ενέργειας σε σύγκριση με εναλλακτικές λύσεις που χρησιμοποιούν φωσφίδιο του ινδίου, που είναι η βασική υποψήφια υποκατάστατη τεχνολογία η οποία διατίθεται σήμερα στην αγορά. Ως εκ τούτου, η Επιτροπή συμπέρανε ότι οι συνολικές αρνητικές επιπτώσεις της υποκατάστασης του καδμίου σε εφαρμογές κβαντικών κουκίδων για το περιβάλλον, την υγεία και την ασφάλεια των καταναλωτών ενδέχεται να είναι σημαντικότερες από τα συνολικά οφέλη της για το περιβάλλον, την υγεία και την ασφάλεια των καταναλωτών. Ενόψει του άρθρου 5 παράγραφος 1 στοιχείο α) τρίτο κριτήριο, επί του παρόντος δικαιολογείται ειδική εξαίρεση για τη χρήση του σεληνιούχου καδμίου το οποίο περιορίζεται σε λιγότερο από 0,2 μg καδμίου ανά mm2 εμβαδού οθόνης για εφαρμογές απεικόνισης. Σε σύγκριση με την ισχύουσα εξαίρεση, η νέα εξαίρεση είναι πιο περιοριστική: επιτρέπεται μια πολύ χαμηλότερη οριακή τιμή, εξαιρείται μόνο η χρήση του σεληνιούχου καδμίου (της ανόργανης ένωσης η οποία επί του παρόντος χρησιμοποιείται στη συγκεκριμένη εφαρμογή) και οι εφαρμογές ορίζονται με μεγαλύτερη ακρίβεια.
            
            
               Η αξιολόγηση που διενεργήθηκε κατά την προετοιμασία της παρούσας κατ’ εξουσιοδότηση οδηγίας έδειξε επίσης ότι, λόγω της ταχείας τεχνολογικής προόδου και της πολύ δυναμικής αγοράς του εν λόγω τομέα, οι εφαρμογές με βάση το φωσφίδιο του ινιδίου και, ενδεχομένως, άλλες αναδυόμενες τεχνολογίες ενδέχεται να οδηγήσουν σε ταχεία βελτίωση των επιδόσεων των οθονών χωρίς κάδμιο. Με βάση τα παραπάνω, είναι δικαιολογημένη η χορήγηση μιας βραχυπρόθεσμης μόνο εξαίρεσης, διάρκειας δύο ετών από τη δημοσίευση της κατ’ εξουσιοδότηση οδηγίας στην Επίσημη Εφημερίδα της Ευρωπαϊκής Ένωσης. Η εν λόγω βραχυπρόθεσμη περίοδος είναι η ελάχιστη δυνατή διάρκεια εξαίρεσης με βάση τη RoHS 2, δεδομένης της προθεσμίας των 18 μηνών που προβλέπει το άρθρο 5 της RoHS 2 για την υποβολή αίτησης ανανέωσης εξαίρεσης. Αποσκοπεί επίσης στην αποφυγή τυχόν αρνητικών επιπτώσεων για την καινοτομία και ιδίως την περαιτέρω ανάπτυξη ισοδύναμων εναλλακτικών χωρίς κάδμιο.
            
            
               Σε ό,τι αφορά τις εφαρμογές φωτισμού, παρότι έχει διατυπωθεί ο ισχυρισμός ότι οι LED κβαντικών κουκίδων με βάση το κάδμιο που χρησιμοποιούνται για φωτισμό (λαμπτήρες) προσφέρουν βελτιωμένες επιδόσεις στη σχετική τεχνολογία φωτισμού, οι δίοδοι αυτές δεν είναι ακόμα διαθέσιμες στην αγορά. Ως εκ τούτου, η εξαίρεση η οποία ισχύει έως σήμερα δεν έχει βρει σχετική εφαρμογή στην πράξη. Τα θεωρητικά και μη ποσοτικοποιήσιμα πλεονεκτήματα συγκεκριμένων εφαρμογών, τα οποία, σύμφωνα με ισχυρισμούς, προσφέρουν κάποια πρωτότυπα λαμπτήρων με βάση το κάδμιο, δεν δικαιολογούν την ανανέωση της εξαίρεσης όσον αφορά τις γενικές εφαρμογές φωτισμού, ενόψει επίσης και της ταχείας βελτίωσης της ενεργειακής απόδοσης των λαμπτήρων τα τελευταία έτη. Συνολικά, υπάρχουν αξιόπιστα υποκατάστατα και δεν υπάρχουν επαρκή αποδεικτικά στοιχεία τα οποία να επιτρέπουν να γίνει σύγκριση των επιπτώσεων των εφαρμογών φωτισμού με βάση το κάδμιο και των υφιστάμενων εναλλακτικών στο περιβάλλον, την υγεία και την ασφάλεια των καταναλωτών. Ως εκ τούτου, ενόψει των τριών κριτηρίων στο άρθρο 5 παράγραφος 1 στοιχείο α), δεν έχει αποδειχθεί ότι η εν λόγω εξαίρεση είναι δικαιολογημένη όσον αφορά τις εφαρμογές φωτισμού. Ως εκ τούτου, δεν περιλαμβάνονται τέτοιου είδους εξαιρέσεις στην παρούσα κατ’ εξουσιοδότηση οδηγία. Ωστόσο, υπάρχει πάντα η δυνατότητα υποβολής αίτησης εξαίρεσης στο μέλλον, όταν οι αιτούντες θα έχουν στη διάθεσή τους πληροφορίες με τις οποίες θα αποδεικνύεται ότι συγκεκριμένες εφαρμογές φωτισμού με βάση το κάδμιο έχουν πλεονεκτήματα σε σχέση με άλλες εναλλακτικές επιλογές πηγών φωτισμού έτσι ώστε να πληρούν ένα από τα κριτήρια εξαίρεσης με βάση τη RoHS.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η κατ’ εξουσιοδότηση οδηγία προβλέπει εξαίρεση από τους περιορισμούς του άρθρου 4 παράγραφος 1 για τη χρήση καδμίου σε ειδικές εφαρμογές, η οποία θα καταχωριστεί στο παράρτημα III της οδηγίας 2011/65/EΕ.
            
            
               Η πράξη είναι κατ’ εξουσιοδότηση οδηγία, όπως ορίζει η οδηγία 2011/65/ΕΕ, και, ειδικότερα, ανταποκρίνεται στις απαιτήσεις του άρθρου 5 παράγραφος 1 στοιχείο α).
            
            
               Σκοπός της κατ’ εξουσιοδότηση οδηγίας είναι η συμβολή στην προστασία της ανθρώπινης υγείας και του περιβάλλοντος, καθώς επίσης και η προσέγγιση των σχετικών διατάξεων, με σκοπό να διασφαλιστεί η λειτουργία της εσωτερικής αγοράς στον τομέα του ηλεκτρικού και ηλεκτρονικού εξοπλισμού. Αυτό επιτυγχάνεται με την έγκριση της χρήσης κατά τα άλλα απαγορευμένων ουσιών για συγκεκριμένες εφαρμογές, σύμφωνα με τις διατάξεις και υπό τους όρους της RoHS 2 και με τη διαδικασία που αυτή προβλέπει για την προσαρμογή των παραρτημάτων III και IV στην επιστημονική και τεχνική πρόοδο.
            
            
               Σύμφωνα με την αρχή της αναλογικότητας, το μέτρο δεν υπερβαίνει τα αναγκαία όρια για την επίτευξη του στόχου του.
            
         
         
            
               Η πρόταση δεν έχει επιπτώσεις στον προϋπολογισμό της ΕΕ.
            
            
               ΚΑΤ’ ΕΞΟΥΣΙΟΔΟΤΗΣΗ ΟΔΗΓΙΑ (EE) …/… ΤΗΣ ΕΠΙΤΡΟΠΗΣ
            
            
               της 7.8.2017
            
            
               για την τροποποίηση, με σκοπό την προσαρμογή στην επιστημονική και τεχνική πρόοδο, του παραρτήματος IΙΙ της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου, όσον αφορά εξαίρεση για το κάδμιο σε διόδους φωτοεκπομπής (LED) μετατροπής χρώματος προς χρήση σε συστήματα απεικόνισης
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚH ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία 2011/65/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό
                  7
               , και ιδίως το άρθρο 5 παράγραφος 1 στοιχείο α),
            
            
               Εκτιμώντας τα ακόλουθα:
            
            
               1)
                     Η οδηγία 2011/65/ΕΕ απαιτεί από τα κράτη μέλη να διασφαλίσουν ότι ο ηλεκτρικός και ηλεκτρονικός εξοπλισμός που διατίθεται στην αγορά δεν περιέχει κάδμιο.
            
            
               2)
                     Το σημείο 39 του παραρτήματος III της οδηγίας 2011/65/ΕΕ εξαιρεί από την απαγόρευση τη χρήση καδμίου σε διόδους φωτοεκπομπής (LED) μετατροπής χρώματος προς χρήση σε εφαρμογές φωτισμού και απεικόνισης έως την 1η Ιουλίου 2014. Η Επιτροπή έλαβε αίτηση για ανανέωση της εξαίρεσης αυτής πριν από την 1η Ιανουαρίου 2013, σύμφωνα με το άρθρο 5 παράγραφος 5 της οδηγίας 2011/65/ΕΕ.
            
            
               3)
                     Έχει αποδειχθεί ότι οι LED μετατροπής χρώματος με κβαντικές κουκίδες παρουσιάζουν πλεονεκτήματα σε σύγκριση με προηγούμενες τεχνολογίες από πλευράς ενεργειακής απόδοσης και χρωματικών επιδόσεων. Το συνολικό ισοζύγιο της χρήσης κβαντικών κουκίδων με βάση το κάδμιο σε οθόνες είναι θετικό λόγω της χαμηλότερης ενεργειακής κατανάλωσής τους σε σύγκριση με τις επί του παρόντος διαθέσιμες εναλλακτικές τεχνολογίες. Οι συνολικές αρνητικές συνέπειες στο περιβάλλον, την υγεία και την ασφάλεια των καταναλωτών από τυχόν υποκατάσταση των κβαντικών κουκίδων με βάση το κάδμιο σε εφαρμογές απεικόνισης που χρησιμοποιούν κβαντικές κουκίδες πιθανότατα θα υπερσκελίζουν τα συνολικά οφέλη της για το περιβάλλον, την υγεία και την ασφάλεια των καταναλωτών.
            
            
               4)
                     Η χρήση του σεληνιούχου καδμίου για ενεργειακή υποβάθμιση σε νανοκρυσταλλικές κβαντικές κουκίδες ημιαγωγών με βάση το κάδμιο για χρήση σε εφαρμογές φωτισμού οθόνης θα πρέπει, ως εκ τούτου, να εξαιρεθεί από την απαγόρευση για διάστημα δύο ετών από τη δημοσίευση της κατ’ εξουσιοδότηση οδηγίας στην Επίσημη Εφημερίδα της Ευρωπαϊκής Ένωσης. Αυτή η σύντομη περίοδος ισχύος της εξαίρεσης δεν είναι πιθανό να έχει δυσμενείς επιπτώσεις στην καινοτομία και στην ανάπτυξη εναλλακτικών λύσεων χωρίς κάδμιο.
            
            
               5)
                     LED κβαντικών κουκίδων με βάση το κάδμιο που να προορίζονται για φωτισμό δεν διατίθενται ακόμα στην αγορά και τα πιθανά πλεονεκτήματά τους σε σύγκριση με τις υφιστάμενες τεχνολογίες δεν έχουν ποσοτικοποιηθεί σωστά, επομένως δεν δικαιολογείται ανανέωση της εξαίρεσης για εφαρμογές φωτισμού.
            
            
               6)
                     Κατά συνέπεια, θα πρέπει να τροποποιηθεί αναλόγως το παράρτημα III της οδηγίας 2011/65/ΕΕ, 
            
            
               ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
            
            
               Άρθρο 1
            
            
               Το παράρτημα III της οδηγίας 2011/65/ΕΕ τροποποιείται σύμφωνα με το παράρτημα της παρούσας οδηγίας.
            
            
               Άρθρο 2
            
            
               1.Τα κράτη μέλη εγκρίνουν και δημοσιεύουν, το αργότερο την [12 μήνες από την ημερομηνία έναρξης ισχύος της παρούσας οδηγίας], τις νομοθετικές, κανονιστικές και διοικητικές διατάξεις που είναι αναγκαίες για τη συμμόρφωση με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων.
            
         
         
            
               Εφαρμόζουν τις διατάξεις αυτές από [12 μήνες μετά την έναρξη ισχύος της παρούσας οδηγίας + 1 ημέρα].
            
            
               Οι διατάξεις αυτές, όταν θεσπίζονται από τα κράτη μέλη, περιέχουν αναφορά στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
            
            
               2.Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
            
            
               Άρθρο 3
            
            
               Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
            
               Άρθρο 4
            
            
               Η παρούσα οδηγία απευθύνεται στα κράτη μέλη.
            
            
               Βρυξέλλες, 7.8.2017
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  ΕΕ L 174 της 1.7.2011, σ. 88.
               
               
                  
                     (2)
                  ΕΕ L 396 της 30.12.2006, σ. 1.
               
               
                  
                     (3)
                  Ο κατάλογος είναι διαθέσιμος στη διεύθυνση: 
                  http://ec.europa.eu/environment/waste/rohs_eee/adaptation_en.htm
               
               
                  
                     (4)
                  C(2015) 383 final:
                  http://ec.europa.eu/transparency/regdoc/rep/3/2015/EL/3-2015-383-EL-F1-1.PDF
                  http://ec.europa.eu/transparency/regdoc/rep/3/2015/EL/3-2015-383-EL-F1-1-ANNEX-1.PDF
               
               
                  
                     (5)
                  
                  http://www.europarl.europa.eu/sides/getDoc.do?pubRef=-//EP//TEXT+TA+P8-TA-2015-0205+0+DOC+XML+V0//EL&language=EL
               
               
                  
                     (6)
                  
                  http://bookshop.europa.eu/en/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416553/
               
               
                  
                     (7)
                  ΕΕ L 174 της 1.7.2011, σ. 88.
               
            
      
    ---documentbreak--- 
      
         
         
            
               ΠΑΡΑΡΤΗΜΑ
            
            
               της
            
            
               κατ’ εξουσιοδότηση οδηγίας της Επιτροπής
            
            
               για την τροποποίηση, με σκοπό την προσαρμογή στην επιστημονική και τεχνική πρόοδο, του παραρτήματος IΙΙ της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου, όσον αφορά εξαίρεση για το κάδμιο σε διόδους φωτοεκπομπής (LED) μετατροπής χρώματος προς χρήση σε συστήματα απεικόνισης
            
            
               Στο παράρτημα III της οδηγίας 2011/65/ΕΕ, το σημείο 39 αντικαθίσταται από τα εξής:
            
            
                     
                        «39α)
                     
                  
                  
                     
                        Σεληνιούχο κάδμιο για ενεργειακή υποβάθμιση σε νανοκρυσταλλικές κβαντικές κουκίδες ημιαγωγών με βάση το κάδμιο για χρήση σε εφαρμογές φωτισμού οθόνης (< 0,2 μg Cd ανά mm2 εμβαδού οθόνης)
                     
                  
                  
                     
                        Λήγει για όλες τις κατηγορίες στις [δύο έτη μετά τη δημοσίευση της κατ’ εξουσιοδότηση οδηγίας στην Επίσημη Εφημερίδα]»